3635: Janne keksii pyörän uudelleen

**Janne keksii pyörän uudelleen** on Salattujen elämien 3635. jakso 22. tuotantokaudelta. Se esitettiin televisiossa 23. lokakuuta 2019. Jaksolla on K12-merkintä ja se sisältää ahdistusta.

## Juoni

> Janne on tehnyt päätöksen, että muuttaa Helsingistä vanhempiensa luokse Kanarialle. Tale kuitenkin vastustaa Jannen päätöstä. Hän soittaa Malagassa olevalle Ullalle videopuhelua ja kertoo olevansa vihainen Jannelle, kun Janne jättää hänet yksin. Ulla käskee Talen antaa Jannelle anteeksi. Asunnolla Janne on pakkaamassa ja kertoo Victorialle saaneensa lipun iltalennolle. Victoria ymmärtää Jannea maisemanvaihdoksesta. Tale tulee takaisin ja kertoo haluavansa hyvästellä Jannen. He kahvittelevat Ullan leipomien pullien kera Taalasmailla. Myöhemmin Janne tulee sovittuun paikkaan yllättäen HaukkaPala-kärrynsä kanssa ja kertoo, että aikoo viedä tämän mukanansa ja perustaa street food -yrityksensä uudestaan ulkomailla. Tale ja Janne lupaavat käydä toistensa luona. He halaavat liikuttuen, kunnes Janne jatkaa kärrynsä kanssa matkaa lentokentälle.
>
>

> Nellan kaupalle työharjoitteluun ottanut Ismo saa tietää Lasselta, että Nellalla ei oikeasti ole työharjoittelua, vaan on lintsannut koulusta. Ismo on pahoillaan, että otti alaikäisen Nellan töihin ilman vanhemman suostumusta. Hän ei uskonut Nellan valehtelevan. Lisäksi Ismolle selviää Ressun ostaneen Nellalle, Benjaminille ja Severille alkoholia. Tästä järkyttyneenä Ismo käy raivoamassa Ressulle pojan ollessa Sallan kanssa Amandassa syömässä. Ressu ei tiennyt heidän olevan alaikäisiä ja sanoo vihaiselle Ismolle, ettei ole tälle tilivelvollinen ja poistuu paikalta. Ismo jää juttelemaan Sallan kanssa ja tajuaa, ettei ole ollut Ressulle tarpeeksi läheinen isä, vaikka Ressu on tullut Helsinkiin nimenomaan tapaamaan häntä. Myöhemmin Ismo pyytää Ressulta anteeksi käytöstään. He saavat sovittua ja Ismo ehdottaa, että Ressu muuttaisi hänen luokseen asumaan.
>
>

> Uimonen soittaa Karille ja kyselee huumeittensa perään. Kari pahoittelee viivästystä ja kertoo syyksi poikansa katoamisen. Benjaminin ja Severin korjaamolta kaapannut Uimonen kertoo poikien olevan hänen hallussaan. Lasse ja Jiri tulevat etsimään Severiä Karin korjaamolle. He ovat lähellä ilmoittaa poikien katoamisesta poliisille, mutta Kari valehtelee heidän olevan hakemassa Forssasta varaosia. Samaan aikaan Benjamin ja Severi ovat jääneet kahdestaan varastorakennukseen. Uimonen tulee korjaamolle hakemaan Karilta huumelastiansa ja testaa, onko se aitoa. Hän raivostuu, kun se onkin perunajauhoa. Kari joutuu tunnustamaan, että kokaiinipussi tippui öljypönttöön. Uimonen antaa Karille yhden päivän aikaa hankkia uuden erän ja pitää siihen asti poikia hallussaan. Lattialla sidottuina olevat Benjamin ja Severi miettivät pakokeinoa, kunnes pöydällä olevalle Severin puhelimelle tulee puheohjaus päälle. He jakavat sijainnin ja lähettävät viestin "Tarvitsemme apua. On kyse elämästä ja kuolemasta". He miettivät, kenelle viesti lähetetään, kunnes tämä menee vahingossa Anna Ihalaiselle Severin mainittua "anna"-sanan. Moosessa olevalle Annalle tulee viesti "Tarvitsemme rapua. Onko se elämästä ja kuolemasta".
>
>

## Henkilöt

* Ismo Laitela
* Kari Taalasmaa
* Jiri Viitamäki
* Janne Haukkala
* Ulla Taalasmaa
* Anna Ihalainen
* Benjamin Taalasmaa
* Lasse Sievinen
* Ressu Mattila
* Salla Mattila
* Severi Sievinen
* Tale Taalasmaa
* Victoria Saari
* Uimonen